Folketing
2004-12-02

Jeg tror, ministeren ville have godt af at lytte til folkeoplysningen og lære noget om, hvad oplysning går ud på, i stedet for at lytte til magikere om, hvordan man kan bilde folk noget andet ind end det, tingene i virkeligheden handler om. Jeg synes, det er utroligt at høre ministeren tale om, at denne reform går ud på decentralisering og på at give kommunerne flere opgaver osv., samtidig med at vi kan se, at der sker en voldsom centralisering. Allerede i dag er økonomien i kommunerne utrolig hårdt presset, og hvad hjælper det, at kommunerne får etiketter på nogle nye opgaver, hvis de ikke har nogen penge at udføre dem for, og hvis der kommer en voldsom central styring af, hvordan opgaverne må udføres? (300) På den store konference, Kommunernes Landsforening holdt i sidste uge om strukturreformen, udtalte hr. Kristian Thulesen Dahl fra Dansk Folkeparti, som er forligspartner, at han forudser, at kommunernes opgave fremover bliver at være entreprenør på de opgaver, som staten fastsætter skal udføres.